Els guardonats van ser l'equip de 'Futbol a Catalunya Ràdio', el Departament de Nous Formats de Televisió de Catalunya, l'Associació Softcatalà i Ruralnet.
L'acte d'entrega dels sisens Premis Nacionals de Radiodifusió, Televisió, Internet i Telecomunicacions de la Generalitat de Catalunya per a l'any 2004, que va tenir lloc el 15 de novembre al Palau de la Generalitat, va ser presidit pel president del Parlament, Ernest Benach.
També van participar en l'acte el conseller en cap, Josep Bargalló; el conseller d'Universitats, Recerca i Societat de la Informació, Carles Solà; el secretari de Comunicació, Enric Marín; i el director general de Mitjans i Serveis de Difusió Audiovisual, Santiago Ramentol.
A més dels guardons corresponents a cadascun dels quatre àmbits dels Premis Nacionals, el jurat també va voler concedir una menció honorífica col·lectiva a Ràdio Arenys, Televisió de Cardedeu, Berca TV i Somràdio.
El jurat estava integrat per: Salvador Alsius, Josep Gifreu, Rosa Franquet, Rafael Xambó i Olmos, Amadeu Abril, Santiago Ramentol, Miquel de Moragas Spa, Joan B. Culla, Imma Tubella, Fernando Rodríguez, Oriol Ferran, Joan Brunet i Enric Marín.
Equip del programa Futbol a Catalunya Ràdio
"A l'equip de les transmissions dels partits del F.C. Barcelona que, sota la producció executiva de Joaquim Maria Puyal, elabora el programa Futbol a Catalunya Ràdio des de l'any 1985, amb un gran èxit d'audiència.
Aquest programa té el seu antecedent en les transmissions de Futbol en català, de Ràdio Barcelona.
Al llarg de més de 1.500 retransmissions, Joaquim Maria Puyal i el seu equip han contribuït a fer del català la llengua vehicular de molts dels oients dels programes esportius del país, sigui quin sigui el seu origen cultural i lingüístic."
Departament de Nous Formats de Televisió de Catalunya
"Pel seu caràcter innovador i les seves aportacions en la consecució de programes televisius d'interès social i cultural.
Sense renunciar a audiències significatives ni a la vessant lúdica i d'entreteniment de la programació televisiva, el Departament de Nous Formats de Televisió de Catalunya presenta, periòdicament, continguts audiovisuals que dignifiquen la televisió i donen sentit a la seva vocació de servei públic."
"Pel seu compromís amb la llengua catalana, en l'àmbit de la informàtica, les noves tecnologies i internet.
Softcatalà, col·lectiu que també defensa el programari lliure, aglutina dos elements bàsics per a la vertebració del país: la defensa de la llengua i la seva normalització en el marc de la societat de la informació."
Ruralnet (iniciativa del Consell Comarcal de l'Alta Ribagorça)
"Per la seva voluntat de fer front a la fractura digital que podria significar una implantació exclusivament economicista de les Tecnologies de la Informació a Catalunya.
Ruralnet facilita a les poblacions rurals -i sovint molt disperses- de les comarques de muntanya, prestacions competitives en l'àmbit de les telecomunicacions.
Aquesta iniciativa pot servir d'estímul per a actuacions similars en d'altres comarques."
Ràdio Arenys, Televisió de Cardedeu, Berca TV i Somràdio
El jurat va concedir una menció honorífica, única i col·lectiva, als equips impulsors i creadors de Ràdio Arenys, Televisió de Cardedeu, Berca TV (País Valencià) i Somràdio (Illes Balears) "per la seva condició de pioners de la comunicació local en els seus àmbits respectius d'actuació.
En un moment de transició tecnològica que és, alhora, motiu de grans esperances i d'importants reptes per a la comunicació de proximitat i per a la llengua catalana, és de justícia reconèixer públicament la feina feta, sovint en condicions difícils, per uns col·lectius que han treballat molt generosament pel pluralisme i per la cultura del país."